Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Janka Halčínová
Pracovisko:                         	OOPVZ ORP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ

2. Zahraničná pracovná cesta:

Štát:                                     	Belgicko
Mesto:                                 	Brusel  
Vykonaná v dňoch:             	11.06. – 14.06.2012
Prijímajúca organizácia:    	Európska komisia
Účel cesty:                   	Účasť na zasadnutí technickej pracovnej skupiny pre ESF a Výboru ESF
Spôsob financovania:          	Vreckové, stravné, cestovné a ubytovanie hradilo MŠVVaŠ SR. Následne refundovateľné z EK.

3. Rámcový program pobytu:

11.06.2012	12:00		Odchod z Bratislavy
	17:00		Príchod do Bruselu, ubytovanie
	
12.06.2012 	09:00 – 18:00	Účasť na zasadnutí technickej pracovnej skupiny ESF

13.06.2012	09:00 – 17:00	Účasť na zasadnutí technickej pracovnej skupiny ESF

14.06.2012	09:00 – 16:00	Účasť na zasadnutí Výboru ESF

	18:30		Odchod z Bruselu
	12:30		Príchod do Bratislavy

4. Stručný priebeh rokovaní, resp. študijného pobytu:

Zasadnutie ESF Technical Working Group – 12. 06. 2012 

V úvode prvého dňa zasadnutia predsedajúci ESF Technical Working Group p. Bender privítal účastníkov a následne dal schváliť program zasadnutia. Informoval o tom, že zápis z posledného stretnutia bude na schválenie zaslaný neskôr vzhľadom na to, že ešte nie je spracovaný.
T. Bender zároveň členov TWG informoval o tom, že táto TWG je posledná pod jeho vedením vzhľadom na zmenu práce k 1.7.2012 a zároveň predstavil svoju nástupkyňu p. Manuelu Geleng.

Nasledovala prezentácia zástupcu Talianska „Models of simplification of costs and analysis of relative management and control procedures of implementation under the new EU regulations relating to flat rate: comparison and exchange of best practices and guidelines for the negotiation process of 2014-2020 programming period“ venovaná skúsenostiam z využívania zjednodušeného vykazovania nákladov.  Do ich využívania sa zapojilo 21 regionálnych operačných programov. Projekt v tejto chvíli nie je ukončený, čiže mohli byť prezentované iba čiastkové skúsenosti, z ktorých vyplýva napr. potreba neustálej výmeny skúseností medzi zapojenými subjektmi či potreba užšej spolupráce s Ministerstvom práce Talianska (vzhľadom na to, že sú zapojené iba regionálne operačné programy, t.j. projekt nemá celonárodný dopad ani supervíziu). Skúsenosti z projektu plánuje Taliansko využiť aj v novom programovom období. 
Zástupca Nemecka sa zaujímal o konkrétne úspory a či sú úspory vôbec možné vzhľadom na výdavky spojené so zavádzaním systému – zástupca Talianska pripustil vyššie úvodné výdavky, vzhľadom na realizáciu projektu nemá v tejto chvíli k dispozícii konkrétne porovnanie. Zástupca EK doložil, že pri vývoji systému sa dajú očakávať výdavky, ktoré sa však zúročia z dlhodobého hľadiska. Zástupca EK sa zaujímal o to, či sú do projektu zapojení certifikačný orgán a orgán auditu Talianska a akým spôsobom. Zástupca Talianska odpovedal, že v tejto chvíli ide najmä o zapojenie formou diskusií k urgentným problémom, ako je regionálne nastavenie/modality či sankčné mechanizmy. 

Nasledovala prezentácia zástupcov EK S. Schulza a L. Sensa pod názvom „Survey on the Use of Simplified Costs Options (SCOs)“, v ktorej predstavili prvé výsledky prieskumu v oblasti využívania paušálnych sadzieb, jednotkových nákladov a paušálnych platieb. Prieskumu sa zúčastnilo 53 operačných krajín (číslo sa môže zvýšiť, keďže viaceré členské krajiny ešte nezaslali vyplnené dotazníky), ktoré v rôznych formách ne/využívajú uvedené nástroje zjednodušeného vykazovania výdavkov. Z prieskumu vyplynula potreba jasnejšieho metodologického prístupu a usmernení. Členské štáty zaujímalo, či EK schváli plošné zavedenie týchto nástrojov – odpoveď je nie, táto zodpovednosť pripadne členským štátom (výnimkou bude tzv. Joint Action Plan a špecifické operácie (čl. 14.1 návrhu nariadenia o ESF). Otázky smerovali aj k tým, ako nakladať s pochybnosťami audítorov – odpoveď EK bola v duchu, že audítori majú byť do nastavení systému zapojení od začiatku, čím sa vyhneme nedorozumeniam a uistíme sa o korektnom nastavení systému. 

Nasledovala prezentácia zástupcov Dánska H. Paustian Tind a K. Bach Kjeldal „To Keep he Vulnerable Groups in Education“, v ktorom predstavili dánsky vzdelávací systém a zámery uvedeného vzdelávacieho projektu zameraného na mládež, kde im umožňujú prostredníctvom mentoringu/tútoringu a práce v malých skupinách získavať zručnosti potrebné pre úspešný vstup a udržanie sa na trhu práce. 

Zástupkyňa EK prezentovala stav vyjednávania o legislatívnom balíčku nariadení v Rade Európy a Európskom parlamente. Uviedla, že 10 blokov bolo skompletizovaných, nezhody pretrvávajú ohľadne Zmluvy o partnerstve, bola vyjadrená potreba identifikovať jednotlivé nástroje a ich počty. Dohodlo sa, že daň z pridanej hodnoty bude neoprávneným výdavkom. Diskusie sa zaoberali aj oprávnenosťou územia – cieľom by mal byť benefit programu, t.j. územie realizácie. Realizáciu aktivít mimo miesta realizácie projektu (v rámci EÚ) by mal schvaľovať monitorovací výbor. V prípade, že je jednoznačne potrebný istý špecifický tréning, môže monitorovací výbor – ako výnimku – schváliť aj realizáciu aktivít mimo EÚ. Z ďalších dohodnutých záverov: ESF môže uhrádzať náklady na zariadenia, ale maximálne do výšky 10 – 15 %. Špeciálna pozornosť má byť venovaná marginalizovaným rómskym komunitám a podpore aktivačných opatrení. Technická asistencia má byť vyňatá z percentáže tematickej koncentrácie, takisto oblasť transnacionality a sociálnych inovácií. Novým návrhom je to, že ak má členský štát iba 1 program, môže sa koncentrovať na 5 priorít. Čo sa týka finančných nástrojov, ako sporný sa javí repayment z dôvodu, aby sa tie isté náklady neuhrádzali viackrát a zároveň aby sa podporoval reálny rast oproti uhrádzaniu výdavkov na manažment. Čl. 15 k tzv. „ESF policy-based guarantee“ je podľa prezentujúcej potrebné rozdiskutovať počas cyperského predsedníctva (otvorená je otázka, či bude voliteľnosť vs. Prepojenie na prijímateľa, ktorý je riadiacim orgánom či verejnou inštitúciou). Tzv. „Joint Action Plan“ nebude považovaný za veľkú operáciu. V závere zástupkyňa EK predstavila harmonogram ďalších negociácií v Rade Európy a Európskom parlamente. 
Zástupkyňa Dánska sa zaujímala o možnosti programov potravinovej podpory – tieto programy sú podľa zástupkyne EK stále v procese negociácií. Tieto programy budú pravdepodobne zaradené pod oblasti „Common Agricultural Policy“ a „Citizenship“. 

V ďalšom bloku venovanom tzv. vzájomnému učeniu a predstavovaniu príkladov z praxe odzneli dve prezentácie – prvou bola prezentácia zástupcu Veľkej Británie A. Graya „Young People and Unemployment in England“. A. Gray triezvo zhrnul stav ne/zamestnanosti mladých ľudí v UK a predstavil britsky vládny program „Building Engagement, Building Futures“ zameraný na podporu rozvoja mladých (podpora prechodu zo školy do práce, podpora nezapojených 16-17 ročných, podpora mladých matiek, podpora problematických rodín (vzhľadom na príjem a životné podmienky, nejedná sa o riešenie kriminality), podpora systému ponúk práce pre nezamestnaných atď.). Do aktivít bolo zapojených  471 630 14-19 ročných a 306 574 sa úspešne zapojilo do vzdelávania či tréningu alebo do práce. 
Nasledovala prezentácia zástupcu Cypru A. Alexandrou „Projects funded by the ESF 
in Cyprus focusing on Youth“, ktorá predstavila programy na Cypre zamerané na podporu mládeže prostredníctvom 2 prioritných osí OP „Employment, Human Capital and Social Cohesion”. Programy sú zameriavané na tri oblasti: nezamestnanosť mladých (podpora zamestnateľnosti a znevýhodnených skupín), podpora zamestnateľnosti/podnikania mladých a na opatrenia v oblasti vzdelávania a tréningov. Zástupca Cypru predstavil viaceré konkrétne úspešné projekty a takisto plánované projekty a výzvy. 

Posledným bodom programu bol tzv. “Government Preparatory Meeting” vedený zástupcom predsedajúcej krajiny EÚ – Dánska, ktorý venovaný najmä diskusii členských štátov k stanovisku“ESF Committee Opinion on the Commission´s Proposals for the Future of the European Social Fund”. Návrh tohto stanoviska bol zástupcom členských krajín zaslaný na vyjadrenie pred zasadnutím Výboru ESF, členské štáty zaslali celkom 17 strán pripomienok. Zástúpcovia niektorých členských štátov (Maďarsko, Švédsko, Fínsko, Malta atď.) prezentovali aj na tomto fore svoje už zaslané pripomienky, všetci diskutujúci sa však zhodli na tom, že material je dobrým kompromisom a je akceptovateľný aj v predloženej podobe. 

Zasadnutie ESF Technical Working Group – 13. 06. 2012 

Druhý deň zasadnutia TWG bol otvorený analytickou prezentáciou zástupcu OECD D. Halabiskyho o spoločnom projekte EK a OECD pod názvom „Entrepreneurial Activities in Europe: Youth Entrepreneurship“. Tento projekt má trojročné trvanie a jeho cieľom je prezentovanie existujúcich informácií o podnikateľstve najmä cieľovým skupinám mládeže a členským štátom, prieskum existujúceho stavu a možností podpory podnikateľských aktivít mladých ľudí, budovanie kapacít a diseminácia informácií. Zastupca OECD najprv prezentoval analytické dáta o náraste nezamestnanosti mladých a o stave podnikateľských aktivít vedených mladými ľuďmi, kde je zaostávanie oproti vyšším vekovým skupinám (vs. situácia v USA, kde má skupina 18-30 rokov silné podnikateľské zastúpenie) a pomenoval bariéry zabraňujúce podnikaniu mladých: nedostatočné, resp. negatívne modelové príklady; vzdelávanie a tréning, nerozvíjajú potrebné zručnosti;  nedostatok predchádzajúcich pracovných/podnikateľských skúseností;  nedostatočné finančné zdroje na podnikanie; nedostatočné business networky a sociálny kapitál a tzv. „zábrany“ trhu vrátane predsudkov voči podnikateľským aktivitám vedeným mladými „neskúsenými“ ľuďmi. Faktorom, ktorý je v prospech podnikania mladých, je vyššia miera akejsi podnikateľskej odvahy (mladí ľudia chcú štartovať podnikanie viac ako ľudia vo vyššom veku). Následne predstavil oblasti, ktoré treba podporovať: rozvoj podnikateľských zručností;  poskytovanie informácií, rád, koučingu a mentoringu; poskytovanie finančnej podpory (na prekonanie počiatočných ťažkostí a pri problematickom získavaní zdrojov na start podnikania) a rozvoj podnikateľskej infraštruktúry. Pri každej z týchto oblastí stručne predstavil vybraný projekt z niektorého členského štátu (napr. britský project “Think Big”). 
V závere zhrnul, že podpora podnikateľských aktivít mládeže pravdepodobne nebude globálnym riešením problem nezamestnanosti mladých, ale môže výrazne pomôcť k riešeniu tohto problému. Kľúčovými aktivitami podľa neho majú byť : zacielenie zdrojov na mladých ľudí s najvyššími šancami na úspech, poskytovanie podpory pre umožnenie začiatku podnikania a poskytovanie celkového balíčka podpory namiesto jednotlivých nástrojov (čím sa zvýši efektivita podpory).  
Prezentáciu OESCD doplnil aj zástupca EK T. Szilárd v prezentácii “Entrepreneurial Activities in Europe: Social and Employment Issues” venovanej uvedenému projektu z pohľadu EK. 

V prezentácii „Closure of assistance under the Structural Funds (ERDF,ESF) and the Cohesion Fund on the basis of Regulation (EC) 1083/2006“ predstavila zástupkyňa EK I. Serra tzv. „closure guidelines“ - smernice na uzatváranie súčasného programového obdobia. Tento návrh bol prezentovaný na ostatnom zasadnutí COCOF a bude aj predmetom zasadnutia COCOF 13.07.2012. Finálne rozhodnutie EK sa očakáva koncom roku 2012. EK následne uskutoční v členských štátoch informačné semináre. Základné zmeny oproti predhádzajúcemu programovému obdobiu sú: ukončenie obdobia oprávnenosti k 31.12.2015 a finálne dokumenty k ukončovaniu je EK potrebné predložiť do 31.03.2017 (pri nedodržaní týchto termínov príde k automatickým finančným korekciám, zmena dokumentov po finálnom predložení nebude možná), medzi prioritami pri ukončovaní nebude povolená žiadna flexibilita a je potrebná kontrola kvality predložených dokumentov k ukončovaniu. Je potrebné reportovať fin. čiastky uhradené/neuhradené/v procese uhrádzania a záverečné prehlásenie má byť auditované Orgánom auditu. 
Do roku 2015 je možná 10% flexibilita pri zmene finančných plánov na úrovni prioritných osí – v budúcom období nemá EK záujem o pokračovaní tejto flexibility, ale rozhodnutie závisí na stanovisku COCOF. 
Po obdržaní záverečnej správy o implementácii má EK 5 mesiacov na posúdenie tejto správy. Zámerom EK je posúdenie a schválenie záverečnej správy o implementácii do 1 roka od prijatia správy (berúc do úvahy kvalitu správy a zapracovanie možných pripomienok k tejto správe). 
V následnej diskusii sa zástupca Poľska zaujímal o postih pri nedodržaní stanovených termínov na predloženie záverečnej dokumentácie. Odpoveď EK bola jednoznačná – pri nedodržaní termínov EK automaticky pristúpi k finančným korekciám. Zástupca Španielska sa zaujímal o presnejšie údaje k miere chybovosti (tzv. annual/residual error rate), vzhľadom na neprítomnosť zástupcu Dvora audítorov mu bolo doporučené zaslať otázku písomne.

V prezentácii „The State of Play of the Financial Execution“ prezentoval zástupca EK aktuálny stav pri uhrádzaní platieb. Slovenská republika má formou predbežných platieb uhradených celkom 23,58 % z celkovej ESF alokácie (ide o alokáciu pre 2 operačné programy – OPV a OPZaSI). Nasledujúca tabuľka zobrazuje riziko pri dosahovaní cieľov n+2/3:

Nasledovala búrlivo diskutovaná prezentácia „Ex-ante Conditionality Test“, v ktorej zástupcovia EK predstavili test vykonaný v troch členských krajinách (Fínsko, Estónsko a Poľsko), ktorí ako dobrovoľníci spolupracovali s EK pri posúdeni ex-ante kondicionalít vo svojich krajinách (pričom v prípade Fínska boli testované tri ex-ante kondicionality, v prípade Estónska jedna a v prípade Poľska všetky ex-ante kondicionality). Zástupca EK prezentoval zistenia najmä s dôrazom na chýbajúcu dokumentáciu a informácie. Medzi základné zistenia v predloženej dokumentácii patrili: ne/uvádzanie stavu jednotlivých kondicionalít (naplnená/čiastočne naplnená/nenaplnená), vykonanie sebahodnotenia pre každé kritérium vrátane záverov a stručnosť a výstižnosť predložených podkladov (vypustiť nerelevantné informácie) a ísť k podstate problému). 
V následnej diskusii prízvukovali všetky zúčastnené krajiny, že pri uskutočňovaní testu neobdržali tzv. „checklist“, t.j. nevedeli, že niektoré informácie je potrebné doložiť a v akom rozsahu. Takisto požadovali klarifikáciu pojmov (napr. čo presne je „dostatočná evidencia“). Z pohľadu členských štátov sú výsledky testu čiernobiele, napr. nebolo zohľadnené, že viaceré informácie neboli dodané, keďže sú verejne dostupné. Zástupca Fínska sa zaujímal o to, ako dokázať existenciu aktivít, ktoré reálne vykonávajú, ale fínsky vzdelávací systém tieto aktivity neformalizuje.
Zástupca EK reagoval, že akceptuje pripomienku ohľadne checklistu, EK už na takomto dokumente pracuje. Pripomienku ohľadne nedodania verejne prístupných dokumentov však nemôže akceptovať, keďže Dvor audítorov pri audite požaduje zoznam obdržanej dokumentácie. K fínskej otázke ohľadne dokazovania neformalizovaných aktivít uviedol, že ak EK nebude mať protichodné informácie, bude akceptovať stav veci tak, ako ich uvedie členský štát. 
Zástupkyňa Rakúska požiadala o sprístupnenie podrobnejších informácií, keďže prezentácia bola všeobecná – po odsúhlasení zo strany krajín, v ktorých bolo testovanie vykonané, budú podrobnejšie informácie o testovaní dostupné v sieti circa. 

V prezentácii „ESF monitoring and evaluation in 2014-2020“ boli predstavené zámery v oblasti monitorovania a hodnotenia na nové programové obdobie. Čo sa týka indikátorov – v budúcom programovom období budú sledované finančné, výstupové a výsledkové indikátory (nie indikátory dopadu), pre ESF budú povinné všetky všeobecné indikátory a voliteľné indikátory na úrovni programu. Dáta sa budú reportovať na úrovni prioritných osí. Indikátory sa budú vykazovať aj vo vzťahu k projektom v realizácii. Ukazovatele majú byť vykazované v absolútnych číslach. Pri ukazovateľoch výstupu príde k zjednodušeniam – budú reportované iba údaje o prichádzajúcich účastníkoch, o odchádzajúcich nie. 
V osobitnom režime budú reportované tzv. dlhodobé ukazovatele – budú vykazované iba v rokoch 2019 a 2013. Tieto dáta nie sú bežne sledované v monitorovacom informačnom systéme a ich vykazovanie bude vykonávané prostredníctvom vzorky. 
Zástupkyňa EK prízvukovala, že definície a opisy ukazovateľov by mali byť dostupné už od začiatku programového obdobia. 
Je zodpovednosťou členského štátu uchovávať dáta – v tejto súvislosti zástupkyňa EK zdôraznila potrebu chrániť citlivé dáta a dôležitosť informačnej bezpečnosti. 
Rovnako bola posilnená úloha monitorovacích výborov, ktoré môžu vzniesť odporúčania k monitorovaniu a hodnoteniu a následne sledovať uplatňovanie týchto odporúčaní, a takisto môže otvoriť diskusiu k zisteniam hodnotenia. 
Ex-ante hodnotenie má byť uskutočnené pre každé OP a EK má byť predložené súčasne s OP. Ex-post hodnotenie má byť ukončené k 31. 12. 2023. Čo sa týka priebežného hodnotenia, má sa uskutočniť minimálne raz v priebehu programového obdobia  a do konca roku 2020 má byť EK predložené zhrnutie zistení hodnotení vrátane kvalitatívneho hodnotenia hlavných výstupov a výsledkov. 

V prezentácii „DAS 2011 (Interruptions and Suspensions, EMPL policy State of Play)“ vyjadril zástupca EK p. Jutte formálne stanovisko Dvora audítorov k spoľahlivosti účtov EÚ a k zákonnosti a správnosti príslušných transakcií (DAS  je skratka pre tzv. vyhlásenie o vierohodnosti). Informoval o tom, že publikácia DAS 2011 bude publikovaná v novembri 2012, pribudne v nej nová kapitola č. 6 „Social Policy and Employment“. 
Čo sa týka vykonaných auditov, prebehlo ich 180, z toho 160 na ESF programoch. Formálne predstavil proces zahŕňajúci auditné zistenia a prerušenia/pozastavenia platieb. V rámci svojej prezentácie uviedol, že pri 4 krajinách bolo prijaté rozhodnutie o pozastavení platieb – patrí medzi ne aj Slovensko (zástupca EK uviedol, že rozhodnutie v národnom jazyku o pozastavení platieb bude zo strany príslušného komisára EK (p. László Andor) podpísané v najbližších dňoch). Následné kroky, ktoré je potrebné vykonať, sú: prijať potrebné opatrenia a do dvoch mesiacov predložiť tzv. „observations“ k rozhodnutiu o suspenzii. Prerušenie platieb je ukončené, keď členský štát prijme/vykoná všetky potrebné opatrenia a zároveň je zo strany EK prijaté rozhodnutie o finančnej korekcii vrátane všetkých potrebných krokov – takisto je formalizované písomnou podobou. 

Zasadnutie ESF Committe – 14. 06. 2012 

Zasadnutiu Výboru ESF predsedal Zoltán Kazatsay, Head of Unit z DG Employment. V úvode rokovania bola schválená   agenda Výboru a zápis z predchádzajúceho stretnutia Výboru ESF dňa 09.02.2012. Ďalej Thomas Bender informoval o priebehu zasadnutia neformálnej technickej skupiny počas predošlých dvoch dní.

V prvej prezentácii zasadnutia informovala zástupkyňa EK A. Sukova o tzv. „State of Play“ ohľadne negociácií k novým nariadeniam v Európskom parlamente vrátane termínov rokovaní. Zaujímavou informáciou je, že niektoré členské krajiny vôbec nemajú záujem o ESF programy – v tomto smere prejavili záujem sociálni partneri z ETUC, ktorí prízvukovali dôležitosť toho, aby ESF nevymizlo. 

Ďalší bod pod názvom „Amended Rules of Reimbursement“ bol venovaný zmenám pri uhrádzaní výdavkov pre expertov – pre vládnych expertov už budú uhrádzané iba cestovné výdavky (nie výdavky na stravu/ubytovanie). Pri uhrádzaní výdavkov za expertov, ktorí nie sú z vládneho sektoru, nenastáva žiadna zmena.

Nasledujúci bod bol venovaný stanovisku k stanovisku“ESF Committee Opinion on the Commission´s Proposals for the Future of the European Social Fund” zameranému na budúce programové obdobie 2017-2020. Zúčastneným zástupcom členských štátov bol rozdaný revidovaný material so zapracovanými pripomienkami (pozri bod “Government Preparatory Meeting” vyššie v správe zo ZPC). Toto stanovisko nepredstavuje názory členských štátov, ide o nezávislé stanovisko Výboru pre ESF. Dôvodom na urýchlené predloženie tohto stanoviska je termín zasadnutia GAC (pred letom). Stanovisko je kompromisné a jeho úlohou je vzniesť skôr názor ako požiadavky. Zástupcovia členských štátov sa vyjadrili k zapracovaniu pripomienok pozitívne, celkovo považujú dokument za kvalitný. Stanovisko sa vyjadruje k strategickému prístupu, prioritám ESF, územnej a tematickej koncentrácii, vzťahom k iným štrukturálnym fondom a k zjednodušeniam o orientácii na výsledky. Výbor ESF jednoznačne odhlasoval prijatie tohto stanoviska a poveril vedenie výboru na jeho predloženie EK. 

Nasledoval bod venovaný “The Code of Conduct on Partnership” (ide o súbor pravidiel definujúcich zodpovednosti a postupy jednotlivých partnerov, akýsi manuál pre spoluprácu rozličných a rozdielnych partnerov – v tomto prípade s dôrazom na zapojenie ekonomických a sociálnych partnerov). Tento dokument by mal byť prijatý ako delegovaný akt. V diskusii sa členské štáty prevažne vyjadrovali proti prijatiu tohto kódexu, pričom ekonomickí a sociálni partneri boli prevažne za jeho prijatie. Zástupkyňa Malty sa zaujímala o to, prečo bude kódex prijímaný formou delegovaného aktu a ako bude definovaný výber relevatných partnerov a upozorňovala na úlohu a zodpovednosť vlád členských štátov. Taliansko tento kódex víta, obávajú sa však o flexibilitu procesov a možný negatívny dopad, keďže kódex môže nerešpektovať tzv. Inštitucionálnu architektúru dokonca aj na národnom leveli. Zástupcovia sociálnych partnerov oponovali s tým, že partnerov nemožno vylúčiť, naopak, môžu priniesť silnú pridanú hodnotu a pri správnom nastavení procesov nepríde k zvýšeniu administratívnej záťaže. Zástupca EK zdôraznil, že samozrejme subsidiárne práva členských štátov nebudú dotknuté. Dôvod prijatia kódexu prostredníctvom delegovaného aktu je to, že je ľahšie modifikovateľný ako nariadenie. 

Prezentácia zástupkyne EK L. DiPietrantonio “Employment Package – towards a Job-Rich Recovery” bola venovaná udržateľnosti pracovných miest. “Employment Packege” je strednodobá agenda EÚ zameraná na stimuláciu požiadaviek trhu, vyvážené reform, investovanie do vedomostí a zručností potrebných pre trh práce a posilnenie pracovnej a sociálnej dimenzie v EÚ. K prezentácii sa vyjadrovali najmä sociálni partneri a definovali túto stratégiu ako “nič nové”, zhrnutie už známych faktov. Zástupkyňa EK reagovala, že tento postreh je pravdivý, ale zároveň je aj silnou stránkou agendy, ktorou je zhrnutie známych informácií, prístupov a stratégií do jedného balíčku. Zástupkyňa Rakúska pripomenula, že členské štáty sú aj finančne limitované a na takúto širokospektrálnu agendu možno nebude dostatok zdrojov – nebude lepšie sústrediť san a nezamestnanosť mládeže ? K podpore zníženia výdavkov sa pripojil aj zástupca UK. Sociálni partneri zasa navrhovali sústrediť san a silnejšiu podporu odborného vzdelávania a tréningov.

Posledný bod rokovania bol venovaný tzv. “European Semester” – v rámci prezentácie bol predstavený balíček “Growth and Jobs” prijatý 30.05.2012. V prezentácii boli zhrnutré špecifické odporúčania pre členské krajiny – slovenska sa týka odporúčanie na predĺženie pracovného života (zvýšenie hranice odchodu do dôchodku, podporovať zamestnávanie seniorov), úprava zdaňovania práce, lepšie zacielenie podpory, podpora zručností pre rh práce a podpora učňovstva vrátane sprístupnenia možností pre zraniteľné skupiny a podpora uľahčenia pracovného života žien. 

V závere rokovania informoval predsedajúci Výbor ESF o príprave tzv. „position papers“, ktoré pripravuje EK. Tieto stanoviská nebudú súčasťou formálneho vyjednávania k novému programovému obdobiu, budú predbežne definovať, aké úlohy/kapacity/činnosti by mali členské štáty posilniť pre vstup do nového programového obdobia. 

5. Odporúčané závery:

Naďalej sa aktívne zúčastňovať zasadnutí ESF Technical Working Group a ESF Committee. 

Z:   SŠFEÚ                                                                                           T: priebežne  
                                 
6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníčky ZPC Mgr. Janky Halčínovej. Správa zo ZPC je zverejnená na internetovej stránke MŠVVaŠ SR a v rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru. Prezentácie sú dostupné na stránke http://circa.europa.eu/Members/irc/empl/comite_fse/library. 

7.   Osobitne vyhodnotený očakávaný prínos ZPC

Možnosť aktívne ovplyvniť rozhodovacie procesy v rámci EÚ, prezentácia stanoviska SR, podrobné informácie o pripravovaných krokoch zo strany EÚ v oblasti ESF. Informácie sú využívané pri implementácii pomoci z ESF v programovom období 2007-2013. Z hľadiska blížiacej sa prípravy ďalšieho programového obdobia 2014-2020 sú veľkým prínosom aj prezentované informácie o budúcnosti ESF. Osobitným prínosom ZPC je možnosť výmeny a získania skúseností ostatných členských krajín v súvislosti s implementáciou pomoci zo štrukturálnych fondov EÚ.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade oddelenia pre OPV.

Súhlasím so zverejnením správy na internete.

Správu vypracoval: 

Mgr. Janka Halčínová

Dátum: 29. 06. 2012

So správou súhlasí: 

Mgr. Veronika Paľková, VOOPVZ 

RNDr. Dušan Hudec, RORP

Správu schválil: 

Ing. Pavel Holík, poverený GR SŠFEÚ